Matkailijat saapuvatkin suureen kaupunkiin, jossa heidät otetaan loistavasti vastaan
Kaupunkiin kun laski laiva,
 matkustajat silloin näki,
 että heitä vastaan saapui
 koko kaupungin jo väki.

 Kuningas ja kuningatar
 ensimmäisnä seisoi siellä,
 hoviherrat, hovinaiset
 joukkueessa oli vielä.

 Kohta räikähtivät torvet
 tullehien kunniaksi,
 ja nyt lentolaivast’ astui
 Mirri ynnä lasta kaksi.

 Kielin ei voi kertoella,
 kuinka hämmästyi nyt kansa,
 toisen maan kun kuningasta
 luuli vastaanottavansa.

 Silti hyvin kestitettiin
 lapsia ja kissaa siellä,
 kuninkaankin linnaa heidät
 katsomahan vietiin vielä.

 Paljon muutakin heill’ oli
 nähtävää ja opittavaa,
 mikä suurta maailmata
 ymmärtämään silmät avaa.